Jääkaappien ja pakastimien puhtaanapito on asukkaan vastuulla. Hyvin hoidettu jääkaappi pysyy viileänä, säilöö ruoat tehokkaammin, pitää pienempää ääntä ja kuluttaa vähemmän sähköä. Jääkaappi ei koskaan saisi olla sullottuna täyteen vaan ilmalla tulisi olla tilaa kiertää, eli elintarvikkeet eivät saisi koskettaa seiniä. Väärin täytettynä, jääkaapin pinnoille muodostuu jäätä, sen lämpötila nousee ja sähkönkulutus kasvaa.
Uudemmat jääkaappipakastimet eivät vaadi säännöllistä sulatusta vaan ne hoitavat sulatuksen itse.
Jääkaappi tai pakastin sulatetaan kytkemällä virta pois laitteesta ja tyhjentämällä sen sisältö toiseen kylmäastiaan. Sulatuksen alussa tulee varmistaa, että jääkaapista tai pakastimesta sulavat vedet valuvat vesiastiaan. Pakastimen sulamista ei saa yrittää nopeuttaa poistamalla jäitä veitsellä tai muulla terävällä esineellä. Veitset voivat puhkaista pakastimen jäähdytysaineita sisältäviä osia, rikkoen näin pakastimen pysyvästi.
Sulatuksen yhteydessä jääkaappi tai pakastin puhdistetaan perusteellisesti. Samalla tulee tarkastaa, että jääkaapin sisällä, takaosassa sijaitseva sulamisveden poistoaukko ei ole tukkeutunut. Kuivaa jääkaappi, pakastin ja tiivisteet kunnolla ennen laitteen päälle kytkemistä.
Mikäli jääkaapin tai pakastimen lämpötila on epätavallisen korkea säännöllisestä puhdistuksesta ja oikeanlaisesta käytöstä huolimatta, saattaa vika olla jääkaapin tiivisteissä tai kompressorissa. Tällöin laite tarvitsee elektroniikan ammattilaisen huoltoa.